text:
पटना। बिहार सरकार परती पडल औद्योगिक जमीन वापस लेबाक फैसला केलक अछि। एकरा लेल राज्य सरकार एकटा ‘निकास नीति’ (एक्जिट पॉलिसी) तैयार केलक अछि। एहि नीति क तहत राज्य सरकार एहन जमीनक लीजधारक कए मुआवजे सेहो देबाक फैसला लेलक अछि।
बिहार औद्योगिक भूमि विकास प्राधिकरण (बियाडा) क प्रबंध निदेशक दीपक कुमार एकटा साक्षात्कार मे कहला अछि जे राज्य सरकार एखन तेज औद्योगीकरण क कोशिश क रहल अछि। मुदा एहि मामला मे औद्योगिक भूमि क कमी रोडा अटका रहल अछि। बियाडा एहि मामला मे अपन दिस स पूरा कोशिश क रहल अछि जे हुनका सब कए जमीन उपलब्ध भ सकए। हम नव औद्योगिक क्षेत्रक विकास सेहो क रहल छी, मुदा पुरान क्षेत्र मे परती पडल जमीन ओकर विकास मे बाधक भ रहल अछि। पुरान औद्योगिक क्षेत्र कए बेहतर रख-रखाव क कोशिश सेहो एहि स प्रभावित भ रहल अछि। कई साल पूर्व आवंटित भेल जमीन पर एखन धरि कोनो काज शुरू नहि कैल गेल अछि। एहि जमीनक आवंटन कई साल पूर्व बियाडा विभिन्न उद्योग क स्थापना लेल लीज पर देने छल मुदा जमीन एखनो परती अछि। हम एहि तस्वीर कए बदलबा मे लागल छी, ताकि संसाधन क पूरा इस्तेमाल भ सकए। लिहाजा, बियाडा एहन औद्योगिक भूमि एक वापस हासिल करबाक फैसला केलक अछि। ओ कहला जे बियाडा अपन निकास नीति 8 फरवरी कए बोर्ड क समक्ष राखत। बोर्डक सहमति क बाद एकरा लागू कैल जाएत।
सूत्र क कहब अछि जे बियाडा उद्यमी क मदद लेल एकटा हस्तांतरण नीति सेहो आनि रहल अछि। एखन उद्यमी अपन औद्योगिक भूमि क लीज कए सीधा दोसर उद्यमी क नाम हस्तांतरित नहि क सकैत छथि, मुदा नवका नीति मे सरकार एहि मामला मे लचीला रवैया अपना सकैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
वापस लेल जाएत परती पडल औद्योगिक जमीन
पटना। बिहार सरकार परती पडल औद्योगिक जमीन वापस लेबाक फैसला केलक अछि। एकरा लेल राज्य सरकार एकटा ‘निकास नीति’ (एक्जिट पॉलिसी) तैयार केलक अछि। एहि नीति क तहत राज्य सरकार एहन जमीनक लीजधारक कए मुआवजे सेहो देबाक फैसला लेलक अछि।


c: text/html

text:
गजल मे हम रूचि राखैत छी। संगहि मैथिली मे थोड बहुत गजल सेहो लिखै छी आ गजलक पोथी सब पढबाक इच्छा रहै ए। मैथिली मे बहुत कम गजल संग्रह अछि आ ओहो सुलभ नै होइत रहै ए। एहन परिस्थिति मे हमरा श्री अरविन्द ठाकुरजीक सद्यः प्रकाशित मैथिली गजल संग्रह "बहुरूपिया प्रदेश मे" पढबाक अवसर भेंटल आ हम एहि पोथी केँ आद्योपान्त पढलहुँ।
सबसे पहिने हम श्री अरविन्द ठाकुरजी केँ मैथिली गजलक पोथी लिखबाक लेल बधाई दैत छियैन्हि। मैथिली गजलक उत्थान लेल प्रत्येक डेग हमरा महत्वपूर्ण लागै ए। पोथीक गेट अप बड्ड सुन्नर अछि। टाईप आ कागतक कोटि सेहो उत्तम अछि। पोथीक भूमिका गजलकार अपने लिखने छथि आ ओहि मे गजल आ एहि संग्रहक सम्बन्ध मे बहुत रास गप सब कहने छथि। जेना पृष्ठ संख्या सातक दोसर पारा मे गजलकार कहैत छथि जे "मैथिलीक मिजाजक सीमा (इ मैथिलीक नहि, हमर अपन सीमा भऽ सकैत अछि) केँ देखैत गजलक व्याकरण (रदीफ, काफिया, मिसरा, मतला, मकता आदि)क स्थापित मापदंडक कसबट्टी पर हमर सभ गजल खरा उतरत तकर दाबी तऽ नहिए टा अछि बल्कि हम तँ इ सकारय चाहै छी जे--------------------------------- हमर सीमाक कारणेँ प्रस्तुत गजल मे कएक जगह सुधि पाठक लोकनि केँ त्रुटि भेटि सकैत छनि।" एहि पाराक अन्त मे ओ कहै छथि जे बहरक दोख किछु शेर मे भेटि सकैत अछि। हम गजलकारक सराहना करैत छी जे ओ भूमिका मे अपने कएक ठाम बहरक आ आन दोख हएब स्वीकार कएने छथि। पोथी केँ आद्योपान्त पढला पर हमरा इ नै बुझाएल जे एहि संग्रहक गजल सब कोन-कोन बहर मे लिखल गेल अछि। अरबीक कोनो टा बहर मे कोनो गजल नहिए अछि, मैथिली मे आइ-काल्हि प्रयुक्त होइ बला सरल वार्णिक बहर मे सेहो कोनो गजल नै अछि। गजलकार केँ प्रत्येक गजल मे इ लिखबाक चाही छल जे कोन बहर मे गजल लिखल गेल अछि। जँ इ "आजाद-गजल"क संग्रह थीक, तँ हुनका एहि बातक उल्लेख करबाक चाही छल। भूमिकाक उपरोक्त पाराक शुरू मे गजलकार कहै छथि जे मैथिलीक मिजाज केँ देखैत एहि मे उर्दू-हिन्दी गजलक मिजाजक नकल करबाक प्रयास कएल जाइत तँ एकरा बुधियारी नहिए टा कहल जायत आओर सफलता सेहो नहि भेंटत। हम हुनकर गप सँ सहमत छी जे नकल करब उचित नहि। मुदा एकटा गप हम कहऽ चाहैत छी जे प्रत्येक विधाक एकटा नियम होइत छै आओर जाहि क्षेत्र मे ओहि विधाक उदय भेल रहैत छै ओहि क्षेत्र मे स्थापित भेल नियमक पालन केने बिना कोनो रचना मूल विधा मे कोना भऽ सकैत अछि। जेना मैथिली मे समदाउन आ सोहरक परम्परा छैक आ जँ पंजाबी मे वा गुजराती मे वा की कोनो आन भाषा मे समदाउन आ सोहर गाबऽ चाही तँ नियम कोना बदलि जेतैक। जँ नियम बदलतै तँ ओ दोसर चीज भऽ जेतैक। तहिना गजल अरब क्षेत्र मे जन्म लेलक आ इ स्वाभाविक छै जे एकर नियम (व्याकरण) ओहि क्षेत्रक स्थापित मानदण्डक आधार पर बनल। स्थापित मानदण्डक पालन करब नकल नहि कहल जा सकैत अछि। आ जे नकलक गप करी तँ 'गजल' कहब अरबी-हिन्दीक नकल थीक। एक दिस गजलकार 'गजल' कहबाक लोभ नै छोडि रहल छथि आ दोसर दिस गजलक व्याकरणक नियम पालन केँ नकल कहै छथि, इ उचित नै बुझाएल। गजल स्थापित मानदण्ड पर जँ नै कहल गेल तँ रचना केँ गजलक स्थान पर दोसर नाम देल जा सकैत अछि।
पृष्ठ संख्या दस पर दोसर पारा मे गजलकार कहै छथि जे ओ जीवन सँ सिदहा लैत छथि। इ स्वागत योग्य गप भेल। जीवनक सिदहा सँ तैयार व्यंजन सोअदगर हेबे करतै। मुदा भोजन बनबै काल चाउरक सिदहा पानि मे सोझे फुला कऽ परसि देला सँ भात नहि कहाइत अछि। चाउरक सिदहा केँ अदहन मे देल जाइ छै तखन भात तैयार होइ छै। तहिना जीवनक सिदहा जँ व्याकरण, नियम आ चिन्तन-मननक अदहन मे पकाओल जाइत अछि तँ सोअदगर रचना भेटैत अछि। विधा विशेषक मापदण्ड तोडबाक क्रांतिकारी घोषणा कएला टा सँ किछु विशेष फायदा वा उमेद तँ नहिए जगै ए। जँ कियो मापदण्ड तोडै छथि, तँ मापदण्ड पर चलै बला केँ नकलची आ बाजीगर कहब उचित नहि। गजल आ फकरा आ दोहा मे थोडेक अन्तर तँ छै जे रहबे करतै। अस्तु, इ गजलकारक अपन विचार छैन्हि आ आब प्रकाशित सेहो छैन्हि।
गजल संग्रहक सब गजल पढलौं। विषय वस्तु सब नीके लागल। गजलक व्याकरणक आधार पर कहि सकैत छी जे बहरक दोख तँ प्रत्येक गजल मे छैक आ जँ इ आजाद-गजलक संग्रह थीक तँ गजलकार इ गप कतौ नै कहने छथि। गजलकार केँ स्पष्ट करबाक चाही छल जे कोन कोन बहर मे गजल सब लिखल गेल अछि। हमरा बुझने गजलक कोनो शीर्षक नै होइत अछि, मुदा प्रत्येक गजल केँ एकटा शीर्षक देल गेल अछि। बहरक अतिरिक्त रदीफ आ काफियाक नियमक सेहो कएक ठाम पालन नै भेल अछि आ इ गप गजलकार भूमिका मे सेहो स्वीकार कएने छथि। जेना पृष्ठ बाईस मे मतलाक दुनू पाँति, दोसर शेर आ पाँचम शेर मे काफिया मे 'आयब' प्रयोग भेल अछि, तँ दोसर आ चारिम शेर मे 'अब' क प्रयोग अछि। पृष्ठ चौबीस मे मतलाक पहिल पाँति मे काफिया मे 'अ' आयल अछि आ दोसर पाँति आ अन्य शेर मे 'आत' आयल अछि। पृष्ठ पच्चीस मे काफिया की छै, से नै बुझाएल। पृष्ठ तिरपन मे प्रत्येक पाँति मे काफिया एकदम फराक फराक अछि। पृष्ठ अनठाबन मे मतला, दोसर शेर आ चारिम शेर मे काफिया मे 'अल' प्रयुक्त अछि आ आन सब शेर मे काफिया मे 'अ' प्रयुक्त अछि। पृष्ठ उनसठि मे सेहो रदीफ आ काफियाक स्पष्टता नै अछि। पृष्ठ छियासठि मे काफिया मे कतौ 'अल' आ कतौ 'आओल' प्रयुक्त अछि। पृष्ठ सडसठि आ तिहत्तरि मे सेहो काफियाक नियमक उल्लंघन भेल अछि। तहिना संयुक्ताक्षर बला काफियाक नियम सेहो एक दू ठाम हमरा हिसाबेँ ठीक नै अछि। एकर अतिरिक्त आओर कएक ठाम काफियाक नियमक पालन नै भेल अछि। हम उदाहरण स्वरूप किछु पृष्ठक उल्लेख कएलहुँ। हमर इ उद्देश्य नै अछि जे खाली दोख ताकल जाय, मुदा जँ गजल कहै छियै तँ गजलक नियमक पालन हेबाक चाही। सब गोटे केँ जानकारी लेल इ बता दी की बिना रदीफक गजल तँ भऽ सकैत अछि, मुदा बिना दुरूस्त काफिया भेने गजल नै भऽ सकैत अछि।
भूमिका सँ एकटा बात आर स्पष्ट होइ ए जे गजलकार मई २००८ सँ मैथिली मे गजल लिखब शुरू केलथि, ओना ओ हिन्दी मे पहिनहुँ गजल लिखैत छलाह। एकर मतलब इ भेल जे गजलकार "अनचिन्हार आखर" (मैथिली गजल केँ समर्पित ब्लाग) सँ बहुत बाद मे मैथिली गजल लिखब शुरू कएने छथि आ मैथिली गजलक वरीयता मे बहुत बाद मे आयल छथि। "अनचिन्हार आखर" ब्लाग देखला सँ पता चलै छै जे गजलकार एहि ब्लाग पर सेहो अपन कएक टा गजल २००९ सँ एखन धरि देने छथि। ओ "अनचिन्हार आखर" ब्लाग सँ चिन्हार छथि, तैँ इ उमेद अछि जे एहि ब्लाग पर प्रकाशित मैथिली गजलक विस्तृत व्याकरण केँ जरूर देखने हेताह। इ उमेद छल जे प्रस्तुत गजल संग्रह मैथिली गजलक नब पीढी लेल एकटा उदाहरण बनत। मुदा एहि संग्रह मे गजलक व्याकरणक जे उपेक्षा भेल अछि, जे गजलकार भूमिका मे स्वयं स्वीकार कएने छथि, निराशा उत्पन्न करैत अछि। मुदा इ संग्रह गजलकारक पहिलुक मैथिली गजल संग्रह अछि, तैँ गजलक व्याकरणक गलती भेनाई स्वभाविक अछि। आशा व्यक्त करै छी जे हुनकर आगामी गजल संग्रह मैथिली गजल मे अपन अलग स्थान राखत।

robotstxt: allowed

filter: keep


text:
इसरो द्वारा देल गेल जानकारी मुताबिक़ वैज्ञानिक सभ रॉकेट के प्रोपेलैंट क' भरनाय शुरू क' देलन्हि। अंतरिक्ष एजेंसी के विश्वस्त ध्रुवीय उपग्रह प्रक्षेपण यान (पीएसएलवी-सी 37) अप्पन 39वें मिशन पर अंतरराष्ट्रीय उपभोक्ता सभसे जुडल रिकॉर्ड 104 उपग्रह क' प्रक्षेपित क' देलन्हि अछि।
प्रक्षेपण के बारे मे महत्वपूर्ण बात ई अछि कि ई एखन धरिक सबसे पैघ संख्या मे रॉकेट से उपग्रह क' प्रक्षेपण कायल गेल छल। रूसी अंतरिक्ष एजेंसी द्वारा एक बेर मे 37 उपग्रह के सफल प्रक्षेपण केर तुलना मे भारत एक बेर मे 104 उपग्रह प्रक्षेपित करबा मे सफलता हासिल करि इतिहास रचै बला पहिल देश बैन गेल अछि।


text:
ह्रदय, मस्तिष्क आ मनुक्ख के जीवनक दशा आ दिशा
मस्तिष्क आ ह्रदय – इ दू टा अंग – मनुक्ख के जीवनक दशा आ दिशा तय करैत छै.
यदि मस्तिष्क आ ह्रदय दुनु एक दोसर सं हिलि-मिलि क रहि रहल अछि – स्वर्गक सुख पृथ्वी पर भेटत – नहिं त जीवन के नरके बुझु.
किछु दिन पहिले बम्बई जेबाक प्रस्ताव भेटल – १-२ महिना लेल.
मस्तिष्क आ ह्रदय में भीषण संघर्ष शुरू भेल.
मस्तिष्क कहय नहिं जो – ह्रदय कहय – भाग-जल्दी-सं-भाग किछु दिन लेल अहि तरहें रोजमर्रा के दुनियां सं मुक्ति भेटतौ.
कखनो ह्रदय आ मस्तिष्क अपन पक्ष अदला-बदली सेहो क लैत छल.
पता नहिं जीत ह्रदय के भेलई या मस्तिष्क के – २८ अप्रैल २०१४ के बम्बई एलहुं – काजक सन्दर्भ में – एक टा बैंक में लोन मैनेजमेंट सिस्टम के युएटी के लेल – आ तहिया सं दिन-राति कार्य में लागल छलहूँ.
आइ मस्तिष्क थाकि गेल छल – ह्रदय कनियाँ सं दूर रहबा के कारण व्याकुल छल – ह्रदय आ मस्तिष्क एक दोसर सं बहुत दूर भ गेल छल – आइ रवि रहितो काज में लागल छलहूँ – ६ बजे काज समाप्त भेला उपरान्त लैपटॉप एकटा सहकर्मी के पकरा देलियन्हि – आ विदा भ गेलहुं मरीन-ड्राइव के दिस.
सुन्दर-शीतल हवा पाबि चित्त प्रफुल्लित भ उठल. समुद्रक छोट-छोट लहरि के निहारैत छलहूँ – ह्रदय के अन्दर बहुत प्रकारक भाव आबि रहल छल – आ समुद्रक लहर संग विलीन सेहो भ रहल छल.
आकाश दिस नजरि उठेलहूँ – पंचमी के दिन चन्द्रमा कतेक सुन्दर लागैत छैक – कहियो शांत-चित्त भ क देखियौ – अनिर्वचनीय.
एकटा उज्जर मेघक टूकरी – चन्द्रमा के अर्ध-आच्छादित केने – हमर नजरि चन्द्रमा पर – आ ओहि में सं झाँकि रहल छलीह हमर कनियाँ.
चन्द्रमा – नहिं – कनियाँ के देखि मोन – मंत्र -मुग्ध छल –
ह्रदय आ मस्तिष्क एके संगे हिलि-मिलि क जिनगी के स्वर्ग बनौने छल.
तखने ह्रदय के कोनो कोण में तेज पीड़ा के अनुभव भेल – जिनगी के कठोर धरातल पर छलहूँ – ह्रदय आ मस्तिष्क एक दोसर के विपरीत – किछु क्षणक स्वर्ग – आ फेर नरक में खसलहूँ.


text:
डॉ. कैलाश कुमार मिश्र
राम जगतपुज्य छथि। राम के हिन्दू सब आराध्यदेव बुझि पूजा करैत छथि। मिथिला में राम सर्वाधिक पूज्य छथि। पूज्य होबाक कारण रामक देवता भेनाई त अछिए ओ मिथिला केर दुलहा छथि ताहू लेल। कारण मिथिला में जमाय के विष्णुक अवतार मानल जैत अछि। सर्वश्रेस्ट पाहून जमाय होइत छथि। हुनकर मान-दान, आतिथ्य, भोजनक सचार, रंग-रंगक बिध-बेभार, गीत-नाद आ सब किछु अपूर्व। मुदा मिथिला के लोक के अदौं सं ई होइत रह्लनि अछि जे सीता संग रामक व्यवहार उचित नहि रह्लनि।
आइयो मैथिलानी बात-बात में सीता के दुखक बात नोरायल आँखिये करैत छथि।
ओह, ई त सीतादाई के विरोगक कथा बेर-बेर टीस मारैत अछि!
"राज पाट सँ किछु नहि भेल।
सीता जनम विरोगे गेल।।"
एकर अर्थ ई नहि जे राम मर्यादापुरुषोत्तम नहि रहला। एकर अर्थ इहो नहि जे मिथिलाक लोक अर्थात मैथिल विधर्मी भ गेलनि। बल्कि ई त हिन्दू धर्म आ संस्कार के स्वाभाव अछि जे जकरा लोक पसिन करैत अछि ओकर गलत निर्णय, अनुचित डेग, आदि पर ओकरा उपराग सेहो दैत अछि। यैह गुण सनातन धर्म के एखन धरि साश्वत रखने अछि। ताहि एहि लेख में जे भाव अछि ओकरा एक मैथिल के अपन किशोरी केर दुलहा रामक प्रति विभिन्न ग्रन्थ आ लोककथा केर मादे कैल गेल स्नेहपूर्ण उपराग बुझल जा सकैत अछि। कुनो विद्वेष नहि, घृणा नहि, धर्मक प्रति असंवेदनशीलता नहि।
रामायण के प्रारंभ एखन धरि प्राप्त जानकारी के आधार पर महाकवि वाल्मीकि सँ होईत अछि। तकर बाद अनेक स्थानीय विद्वान, सन्त, भक्त, कवि एकर कुनो प्रसंग, अथवा सम्पूर्ण कथा पर शास्त्रीय आ स्थानीय मान्यता के आधार पर काव्यमय रचना करैत रहलनि। रचनाशीलता आइयो चलि रहल अछि। खंड अथवा संदर्भ विशेष में अंतर कुनो बहुत पैघ बात नहि अछि। तुलसीदास त राम के अपन आराध्य देव मनैत राम के मर्यादापुरुषोत्तम बनबैत रामचरितमानस केर निर्माण करैत छथि। तुलसी के लेखनी अतेक प्रभावोत्पादक अछि जे समस्त उत्तर भारत, पूर्व भारत, उत्तर-पूर्व भारत, मध्य भारत धरि "रामचरितमानस" जन-जन के कण्ठहार बनि जाइत अछि।
मिथिला में सेहो एखन धरि हमर ज्ञात जानकारी के हिसाबे 4 प्रकार केर रामायण मैथिली में लिखल जा चुकल अछि। मूल कथा के ध्यान में रखैत महाकाव्य रचनाकार किछु प्रसंग स्थानीय मान्यताक सँग जोड़ि दैत छथि। एकर अतिरिक्त लोककथा में, गीत में,लोक व्यवहार में सीता आ रामक भाँति-भाँति के चर्चा अबैत अछि।
ई लेख रामायण के अतिरिक्त लोककथा, लोकमान्यता, गीत नाद आदि के आधार मानि लिखल गेल अछि। लोककथा सेहो साक्ष्य सँ कम नहि।
आब चलु हमरा सङ्गे मिथिला आ रामकथा सँग रामक भाव के मैथिलानी आ सामान्य जनता के बीच मान्यता केर आधार पर, ग्रंथ आ लोककथा के आधार पर , गीत नाद पर शुद्ध मोन सँ सीताक प्रति रामक व्यवहार के समीक्षा करी। सिनेह राम सँ अछि त उपराग ककर? निश्चित रूप सँ रामक।
मिथिलाक सब गाम, घर में सीता छथि आ घरे-घरे राम सेहो छथि। जेना राम संग विवाहक बादो सीता दाई के सुख नहि भेटलनि तहिना आइओ सुख कहाँ छनि? दहेज़क उत्पीडन, बेटा आ बेटी में अंतर, भ्रूणहत्या, शारीरक उत्पीडन, मानसिक दोहन इत्यादि अनंत समस्या स ग्रसित छथि घर-घर केर सीता। आ की नहि? कनि विचार करू ने?
हेता राम प्रतापी राजा, महाबलशाली, समुद्र के सोखि लेबाक क्षमता बला, रावणक संहारक, आ की की। मुदा मिथिला में आबि ओ दुल्हा राम भ जाथि छैथ। मिथिला के लोक हुनकर पूजा नहि हुनका सँ नेह लगबैत अछि। निधोख डहकन गाबि हुनका कखनो छगरा गोत्रक कहैत छनि त कखनो शंका करैत छनि जे राजा दशरथ गोर, कौशल्या गोर फेर राम आ भरत कारी कोना? मैथिलानी राम के विवाह के बाद सासुर में रहबाक बेर-बेर निवेदन एहि लेल करैत छथिन जे सब भाई के आ विशेष रूप सँ राम आ भरत के रगड़ि-रगड़ि उबटन लगेती जाहि सँ हिनक श्यामवर्ण देह कनि सुन्नर लागै! भोजनक सिंगार, सचारक की कहब - अपूर्व । भाँति-भांति के सचार प्रेमक भाव सँ कतेक गुना बढ़ल। गान कला, नृत्यकला, वाद्यकला में माहिर मैथिलानी सब गाबि क, वाद्ययन्त्र के बजा, सिनेहक प्रदर्शन सँ, अपन कोइली सन अनमोल बोल सँ दूल्हा राम के स्वागत आ हुनकर मनोरंजन करैत छथि। से राम अगर सीता के लंका सँ अबैत देरी अग्नि परीक्षा, गर्भ क समय मे ककरो कहला सँ सीता के पुनः असगर निट्ठुर भेल जंगल भेजि दैत छथि त मैथिलानी हाक्रोश त करबे ने करती???
बल्कि कहि सकैत छी जे नारीक स्थिति एखनो सीते दाई जकां अछि अपन मिथिला नगर में। पूरा संसार त पुरुष प्रधान अछिये मिथिलो राममय बनल ऐछ। बिना पार्वती के महादेब नहि, बिना राधा के कृष्ण नहि, तहिना बिना सीता के राम नहि तथापि लोक नामों लेबय में राम के अगुआ दैत अछि। लोक अर्थात जन सामान्य, भक्त, विद्वान सभ कियो राम लग जेना सीता के तमाम कैल-धैल त्याग, मेधा, गुण, अनुराग, रामक प्रति समर्पण आदि जेना बिसरि जैत हो! तुसलीदास एक दिस त ई लिखैत छथि:
बंदौं राम लखन वैदेही, जो तुलसी के परम सनेही।
तुलसीदास रामचरितमानस में १४४३ बेर राम के नामक जिक्र करैत छथि। एकर अतिरिक्त राम के आन शब्द जेना, राजीव, अवधकुमार, रघुनाथ, दशरथनंदन, रघुनन्दन, आदिक प्रयोग केने छथि। वैह तुलसी जखन सीताक चर्चा करैत छथि त मात्र १४७ पर अटकि जाईत छथि। सीता दाई के आनो नाम जेना की जानकी, बड़भागी के जोडि ली त सब मिलेलाक बाद होइत अछि ३२५ – १४७ बेर सीता, ६९ बेर जानकी, ५८ बेर बड़भागी आ ५१ बेर बैदेही। अहू में एक राजनीति ऐछ। सीता अपने गुने बड़भागी नहि छैथ। ओ बड़भागी अहि द्वारे छैथ जे हुनकर विवाह राम संगे भेल छैन। बाह रे पुरुष भक्त के पुरुष भगबान के प्रति समर्पण! समर्पण नहि अंध समर्पण! आब सीताक दुःख देखू: लंका में राम रहला १११ दिन आ सीता रहली ४३५ दिन, अर्थात राम स चारिगुना अधिक। ओहो यातनामय जीवन। असगर जीवन। निर्मम जीवन। डर, भय, आक्रोश, हताश भरल जीवन। निरंकार साध्वी क जीवन।
देखू जखन राम अवतरित भेला त स्वर्ग स देवता सब आबि हुनकर दर्शन केलनि। माय कौशिल्या ओहि विराट रूप के देखि घबरा गेली। भगवान स प्रार्थना केली जे नेनाक स्वरुप में आबथि:
माता पुनि बोली सो मति डोली तजहु तात यह रूपा।
कीजै सिसुलीला अति प्रियशीला यह सुख परम अनूपा।
सुनि बचन सुजाना रोदन ठाना होई बालक सुरभूपा।।
राम अपन माय केर निवेदन के स्वीकार केलनि। नेना भ गेला आ कानय लगला। माता कौशल्या वात्सल्य प्रेम में बिभोर भ गेली आ अपना के सर्वश्रेस्ट माय मानि लेलनि।
आब सीता के देखू। ने कुनो देखावा ने कुनो ताम-झाम। जखन समस्त मिथिला में अकाल भ गेल आ राजा जनक स्वयं हर जोतय गेला त धरतीक बेटी धरतीक गर्भ स स्वर्ण कुम्भ में एक बच्ची के स्वरुप लेने प्रगट भेली। नहिये माय सुनयना के निवेदन करय पड़लनि आ ने जनक राजा के जे छोट भ जाऊ, नेनाक स्वरुप में आबि जाऊ, आदि-आदि। ऊपर अर्थात अकास आ स्वर्ग स देवता, परि, गायक-गायिका, वाद्ययंत्र बजाबय बला, नर्तक-नर्तकी, यक्ष, इंद्र सब आनंदित भ गेल। ऊपर स एक अपूर्व आ मनमोहक वाद्ययंत्र संगे ओकरा बजबय बला कलाकार सब सेहो स्वर्ग स आयल। ओ वाद्ययंत्र रहैक रसनचौकी। स्वर्ग स पुष्प वर्षा प्रारंभ भेल। के नहि प्रसन्न भेल? सबहक मोन में उमंग आबि गेलैक। आब झर-झर वर्षा होमय लागल। किसान खेत दिस दौरल। आर की-की ने भेल। की तुलसी बाबा एहि प्रकरण के अतेक विस्तार स लिखला? नहि। कियैक, त सीता बेटी छली ने! अगर राम नारायण के अवतार त सीता कुन कम? ओहो त श्री अथवा लक्ष्मी के अवतारे ने छथि?
सीता के राम संगे विवाह भेलनि। लोक बुझलक जे आब सीता पटरानी भ गेलीह। राम आ सीता केर जोड़ी ककरा नहि शोभनगर लगलैक। दाई माई चिकरि- चिकरि क गीत गेली , बिध वेयब्हार केलनि। जनक राजा अपन सर्वस्व निछाबर क देलाह। मुदा कहि नहि कियैक सीता दाई केर बहिनपा सब के राम पर कनि शंका छलनि। जखन राम धनुष भंग क देलथिन त उमंग स मातलि सिया दाई वरमाला हाथ में लेने रामक दिस बढ़लनि। सिया सुनरि के प्रेम में मातल राम झट दनि अपन गरदनि नीचा केलनि। सीता माला रामक गरदनि में डालय लगली। हठात सीता के हाथ हुनकर बहिनपा सब अपना दिस खीच लेलनि। राम अक्चेकायल रहि गेलाह! ई की भेल? एहेन विचित्र व्यवहार कथी लेल? सखी सब के की भेलनि? पुछलथिन ऐना कियैक? की गलती भेल हमरा स?
सखी सब कहलथिन राम के : “हे यौ पाहून! अहांक परिवार बड्ड नीक नहि अछि। अहाँ सब महिला के भोगक वस्तु मात्र बुझैत छी। मिथिलाक व्यवहार दोसर अछि। अतए महिला सहचरी छथि। अहांक पिता केर तीन पत्नी : कौशिल्या, सुमित्रा आ कैकेई छथिन। जनक राजा के एकहि रानी सुनयना छथिन। यौ पाहून! अहांक पितामह के सेहो अनेक पत्नी छलथिन। फेर अहांक की ठेकान? आई मिथिला नगरिया में धनुष भंग कै सीता के हाथ भेट गेल। काल्हि कतहु दोसर पराक्रम स कुनो आरो लड़की के हाथ अहाँ पत्नी के रूप में ल लेब त हमर सिया धिया के की होयत? हमर मिथिला में एकै पत्नी के नियम चलै छै”।
राम चिंता में आबि गेलाह। कहलथिन: “अहाँ सब बात त ठीके कहैत छी। मुदा हम सीता के कुनो शर्त पर अपन अर्धांगिनी बनेबा लेल तैयार छी।”
सीताक सखी सब आब थोरे आरो भारखमी होइत बजली: “तखन सुनु। अहाँ सप्पथ खाऊ जे कुनो हालत में सीता के सौतिन नहि आनब।”
राम बजलाह : "हमही नहि हम चारू भाई आई समस्त लोकक समक्ष सपथ खैएत छी जे हम सब एक पत्नी धर्म के पालन करब।"
फेर की छल पूरा धूम धाम स सीता चारू बहिन केर विवाह राम केर चारू भाई संग ओही मंडप में भ गेलनि।
विवाहक बाद सीता सासुर गेलीह। राम संगे बने बने घुमली। रावण हरण कै लंका ल गेलनि। अशोकक गाछ लग समय कटली। राम राम कहैत रहली। सुकुमारी सिया के जंगल आ गाछ पात में सेहो पतिक संग जीवन नीक लगलनि। कहिओ कुनो शिकायत नहि। वनवास त राम के भेल छलनि मुदा सीता पत्नी धर्म के पालन केलि आ रामक संगे गेली।
मुदा सीता के शोषण वनवास के रस्ते शुरू भ गेलनि। मिथिला के लोक में विशेष रूप सँ मैथिलीलानी सबहक बीच एक दंतकथा व्याप्त छैक। ई दंतकथा पुरुख समाज द्वारा स्त्रीगण के कोना संस्थागत संरचना के आड़ि में शोषण कैल जाइत रहलैक अछि तकर बहुत सटीक व्यख्या करैत छैक। बात ई भेल रहैक जे जखन राम वनवास लेल सीता आ लक्ष्मण सङ्गे अयोध्या सँ विदा भ गेला त पुत्रशोक में महाराज दशरथ अधीर भ गेलनि। खेनाइ पिनाई सब त्यागि देलनि। लोक कतेक बुझेबाक प्रयत्न केलकनि मुदा हुनकर हृदय प्रतिपल क्षीण भेल गेलनि। दुःख बढ़ल गेलनि। अंततः राम-राम कहैत राजा दशरथ अपन प्राण त्यागि देलनि।
राम के जखन ई जानकारी भेटलनि त ओ बड़ दुखी भेला। फेर सब गोटे बिचारलनि जे गया पहुच फल्गु नदी के कात में पितृ तर्पण करैत अपन पिता दशरथ सहित अन्य पित्र सबके पिण्डदान करता। कहल जाइत छैक जे ओहि समय मे पति सङ्ग पत्नी के सेहो ओतय जएबाक अनुमति रहैक। ताहिं राम आ लक्ष्मण सङ्ग सीता सेहो गया पहुँचली। स्नान ध्यान केलाक बाद राम किछु लेबाक हेतु बाहर गेलनि। सीता रामक बहिन सङ्ग असगरे रहि गेली। अहि बीच एकाएक राजा दशरथ केर आत्मा आबि गेलनि। आबि सीता के कहलथिन: "हम भूखल प्यासल छी। हमरा जल दीय, पिण्ड दीय।"
सीता लजाईत बजली: "ई कोना उचित? राम आबि रहल छथि। अपने कनि इंतज़ार करु। ओ स्वयं अपना हाथे पिण्डदान करता। जल देता। आबिये रहल छथि।"
मुदा दशरथ केर आत्मा रकबा लेल तैय्यार नहि। झट दनि कहलथिन: "पुत्री सीता! अहाँ राम केर अर्द्धांगिनी छी। हमरा लेल जेहने राम तेहने अहाँ। हमर भूख आ प्यास प्रबल भेल जा रहल अछि। ताहिं अहाँ बिना कुनो बिलंब केने आ रामक पथ हेरने हमरा पिंडदान अर्पित करु। एकर शुभ फल राम आ अहाँ दुनू के सामान्य भाग में भेटत।"
अहि तरहक निर्देश पाबि सीता हृदय सँ प्रफुल्लित होईत झट दनि विधिवत कर्मकाण्ड के तैयारी केलनि। पिण्ड बनेली। आ अपन ननदि, फल्गु धार आ कामधेनु गाय के साक्षी मानि अपन ससुर अर्थात महाराजा दशरथ के आत्मा के पिण्ड अर्पित केलनि। राजा दशरथ केर आत्मा सीताक पिण्ड सँ संतुष्ट आ तृप्त होइत पिण्ड स्वीकार केलनि आ किछु क्षण में ओतय सँ स्वर्गलोक लेल बिना राम आ लक्षमण के बाट तकने विदा भ गेला।
किछु काल बाद राम वापस आबि गेला। पितर के दर्शन के अनेक प्रयत्न केलनि मुदा बेकार। दशरथ आकाश मार्ग सँ कहलथिन: "पुत्र हमरा अहाँक पत्नी पिण्डदान केली। आब अपनके कुनो प्रयोजन नहि।"
एकर बाद राम चिंतित भ गेला। बहुत स्मरण केलनि मुदा दशरथ नहि एलथिन। सीता के पुछलथिन राम: "मैथिली! अहाँ पिण्डदान केलौं तकर की प्रमाण आ की साक्षी?"
सीता उत्तर देलथिन: "हमर साक्षी अहाँक बहिन, कामधेनु गाय आ फल्गु नदी छथि।"
आब राम फल्गु नदी, गाय आ सीता के ननदि सँ पुछलथिन। मुदा ओ तीनू साक्ष्य देमए में असमर्थता व्यक्त केल्थिन। विग्धल सीता श्राप दैत बजली: "है हमर ननदि, अहाँ हमरा झुट्ठी बना रहल छी। अहाँ छुछुनर बनब आ अहाँ हमेशा छुछुआति रहब। अहिना अहाँक प्राण जैत। है गाय! अहाँक पवित्रता त यथावत रहत मुदा अहाँ झूठ बजलों अछि तांहि अहाँक मुह अपवित्र रहत आ विष्ठा धरि अहि मुह सँ अहाँ ग्रहण करब। आ हे फल्गु नदी, अहुँ झूठ बजलों। जाउ, अहाँक धार में कखनो पानि बाहर रहबे नहि करत। ई हमर दग्धल मन के निश्छल श्राप अछि।"
अहि सँ पता चलैत अछि जे सीता सँग अन्याय शुरू सँ भ चुकल छलनि।
जखन वैदेही के रावण छ्ल सँ हरण क ल जाइत अछि त जे राम समस्त चराचर के नियंता छथि, नियंत्रक छथि तथापि सीता के हरण के बाद जलचर, थलचर, कुंज लता, पक्षी सब किछु सँ बताह जकाँ सीताक वियोग सँ द्रवित पुछैत छथि: "अहाँ सब में कियोक हमर मृगनयनी सीता के देखलौं अछि - जलचर, थलचर मधुकर श्रेणी। तुम देखी सीता मृगनयनी?"
आ विचित्र आ विभत्स त तखन भ जाइत छैक जखन रावणक संहार केलाक बाद जखन राम सीता के लंका सँ मुक्त करैत छथि त राम के सीता जे चरित्र पर शंका होईत छनि। इहो भ सकैत अछि जे जनमानस में पत्नी के अपन पति के प्रति समर्पित भाव के उजागड़ अथवा स्थापित करबा लेल राम सीता दाई के अपन पवित्रता प्रमाणित करबा लेल कहैत छथि अन्यथा स्वीकार करबा सँ मना क दैत छथि। सीतो कुनो कम थोड़े ने छलि? साक्षात लक्ष्मी के अवतार। अपन पवित्र होमाक प्रमाण देबा हेतु सोझे अग्निकुण्ड में कूदि गेली। सीताक सतित्व देखि अग्निदेवता दंग रहि जाइत छथि। सीता के कुशक क्लेश तक नहि होइत छनि। बिना एकौ रत्ती जरल के निशानी के सीता अग्निकुण्ड सँ वापस आबि जाइत छथि। आर त आर स्वर्ग लोक सँ देवता लोकनि सेहो सीताक निश्छल, आ पवित्र होबक प्रमाण दैत छथि तखन जाक राम पुनः सीता के स्वीकार करैत छथि।
किछु लोक अहि में ई तर्क (कुतर्क?) दैत कहैत छथि जे समाज मे उचित व्यवस्था आ आदर्श उत्पन्न करबा लेल राम एहेन कार्य केलनि। मुदा मैथिलानी के ई सोचब छनि जे राम सीता सङ्गे अन्याय केला आ समस्त स्त्री समाज पर बंधन थोपबाक एक अनर्गल परम्परा के प्रारंभ केलनि। की यैह छलनि रामक रघुकुल रीति? ओह!! कहब दुख ककरा सँ!
अग्निपरीक्षा के संबंध में किछु लोक कहबा लेल एहनो बात कहैत छथि जे जाहि सीता के रावण हरण केलक से सीता त सही अर्थ में सीता छेबे कहाँ छलि। ओ त सीता के छाँह छलनि। असली सीता त अग्नि में समाहित भ गेल रहथि आ निश्चिन्त सँ अग्नि में चुपचाप बैसल। ताहिं छाँहक सीता के अग्निकुण्ड में जाइते देरी असली सीता अग्नि सँ बाहर निकलली जिनका राम सहज रूप सँ अर्धांगनी के रूप में स्वीकार करैत छथि।
मुदा एक हाड़-मांस केर सामान्य मनुख होबाक नाते एकटा बात नहि पचा पबैत छी जे रामक ई दुरंगी चरित्र कोना देखी। जे राम ऋषि गौतम के पत्नी अहिल्या के उद्धार स्पर्श मात्र सँ करैत छथि वैह राम अपन पत्नी सीता लेल अतेक निरंकुश?
जे राम बालि के एहि द्वारे बध करैत छथि जे ओ अपन छोट भाई सुग्रीव केर पत्नी के बलपूर्वक अपना लग रखने अछि। जखन बालि राम सँ पुछैत छनि:
"में बैरी सुग्रीवहिं प्यारा।
कारण कबन नाथ मोहि मारा।।"
त राम उत्तर दैत कहैत छथिन:
"अनुजवधु भगिनी सुतनारी।
सुन सठ कन्या सम ए चारी।।
इन्हहि कुदृष्टि बिलोकई जोई।
ताहि बधे कछु दोष न होई।।"
बालि के मृत्यु के बाद राम अपन सखा सुग्रीव के फेर सँ अपन पत्नी के स्वीकार करबा लेल प्रेरित करैत छथि जकरा सुग्रीवक जेठ भाय बालि बहुत दिन धरि अपन कब्जा में रखने छ्ल। आ सैह राम सीताक मामला में एहेन कठोर, हृदयहीन कोना???
जखन सीता एलीह आ गर्भ स छली ताहि काल एक धोबी के उपराग स परेशान भए राम सीता के घनघोर जंगल में असगर भेज देलथिन। कहु त कतेक कठोर छलाह राम! धर्मशाश्त्र कहैत अछि जे स्त्रिगन कत्तेक खाराप हो मुदा जखन वो गर्भ स हो त ओकरा सब सुख देबाक चाही आ घर स एकौ क्षण लेल बाहर नहि जाए देमक चाही। बाह रे मर्यादा पुरुषोत्तम राम! कत गेल मर्यादा अहांक?
अगर अहाँ प्रजा वत्सल छलौं त एक पति सेहो रही ने? अहाँ के त बुझल छल जे सीता निष्कपट आ गंगा जकां पवित्र छथि। अगर अहाँ अयोध्या में एक प्रथा प्रारंभ करै चाहैत रही त फेरो राज चलेबक जिम्मेदारी भरत के द पति धर्म केर पालन करैत सीता संगे वनवास चलि जैतहु जेना सीता अहाँ संगे अपने मोने पत्नी धर्म के पालन करैत गेल छलीह? मुदा से कोना! पुरुष रही ने अहाँ। पुरुष दम्भ के के रोकत! कहीं एहेन त नहि जे पुरुष दंभ सेहो मर्यादा पुरुषोत्तम के लक्षण हो आ अपना के ओहि दंभ में खपा देनाई या दंभ के नीचा जीनाई नारीधर्म?”
खैर, लक्ष्मण जी सीता के जंगल में असगरे छोडि देलथिन। लाचार आ वेवश सीता! हे देव! जाथि त कत आ ककरा लग? के शरण देतनि? आ ताहि क्षण बाबा बाल्मीकि सीता के अपन आश्रम में स्थान देलथिन। एक दिन रास्ता में प्रसव वेदना उठलनि। वनक लोक सब मदति केलकनि। इच्छा भेलनि जे अयोध्या में जानकारी भेजी। मुदा भेलनि जे राम नहि बुझथि त नीक। हजमा के कहलथिन “तों भरत, के सत्रुघन के, लक्ष्मण के, तीनो माता के चुप चाप बता दिहक मुदा राम नहि बुझथि।”
जखन राम अश्वमेध यज्ञ करै लगलाह त पंडित कहलथिन जे बिना पत्नी के राम यज्ञ नहि क सकैत छथि। राम के अपन वचन स्मरण भेलनि। कहलथिन हम दोसर विवाह नहि करब। तखन इ निर्णय भेलैक जे सोनाक सीता बना राम यज्ञ लेल बैसता। सैह भेल।
मुदा बीचे में घोडा के त लव आ कुश बान्हि देलथिन। सब हारि गेलाह। हनुमान बंदी भ गेलाह। अंत में राम एलाह त बाद में सीता सेहो एलीह। सीता रामे के वंशक सन्तति के जंगल मे बहुत नीक जकाँ सब शिक्षा संस्कार में पारंगत करा राम के औकात देखा देलनि। राम एक संग अपन दुनु पुत्र आ सीता सनहक पत्नी पाबि धन्य भ गेलाह। कहलथिन सीता के जे आब अयोध्या चलू। सीता मना क देलथिन। राम बहुत बुझेबाक प्रयास केलथि। मुदा सीता त अप्पन जिद्द पर कैम रहली। अंत में राम कहलथिन : “अहाँ नहि जाएब त हमर अश्वमेध यज्ञ नहि हेत।”
सीता: “से कोना?”
राम: “पत्नी के अछैते असगर पति अश्वमेध यज्ञ नहि क सकैत अछि।”
सीता: “तखन अहाँ कोना करैत रही?”
राम: “हम सब मानि लेने रही जे अहाँ आब अहि दुनिया में नहि छी।”
सीता घोर वेदना स द्रवित भ गेलीह आ कहलथिन : “हे राम! अहाँ मात्र अपन पौरुष आ नामक रक्षा हेतु हमरा अयोध्या ल जाए चाहैत छी? अहि लेल जे अहांक यज्ञ भ जाए? हमही बाधा छी अहांक यज्ञक ?”
ई कहैत सीता धरती माता के दुनु हाथ जोड़ि करुण स्वर में विनती केलीह: “हे माता ! अही हमर माए छी। अहिक कोखि स हम एहि धरा में उत्पन्न भेल छी। आब हमर आत्मा कानि रहल अछि। अहाँ फाटू आ हमरा अपना भीतर में स्थान द दीय!
धरती सीता के गुहार सुनि लेलथिन आ एकाएक धरती में सीता दाई के आगा दू टा दरक्का भ गेले। जाबेत राम रोकथिन ताबेत सीता ओहि धरती में बिलुप्त भ गेलीह।
धरती फटली आ धरतीपुत्री सीता धरती में समा गेलनि। ताहि जखन मैथिलानी सबके कोनो कष्ट होईत छनि त अपना के सीता बुझैत अनायास बाजि उठैत छथि: “फाटू हे धरती”।
ओना आब मिथिला के पुरुष सेहो सीता के सम्मान कहाँ करैत छथि? सीता सब दहेजक ज्वाला में जरैत छथि। अपमानित होईत छथि। बेटी के बेटाक तुलना में कम ध्यान देल जैएत अछि। वेदना अनंत अछि.....”
सनातन धर्म पूर्वजन्म के सिद्धान्त के मनैत अछि। मिथिला के लोक व्यवहार में धोबी के कहला सँ राम द्वारे सीता के पुनः वन भेजबाक एक लोककथा अछि जे कर्म के सिद्धान्त पर टिकल अछि। कनि देखी एकरा:
बसंत ऋतुक समय छल। शीतल, मंद पवन बहैत छल। सीता दाई अपन सखी बहिनपा संग फुलवारी में भ्रमण कऽ रहल छली। सीता के इच्छा झुला झूलबाक भेलनि। एक सखी सऽ अपन इच्छा व्यक्त केलनि। तुरत सखी बहिनपा सब सीता दाई के झुला झुलाबए लगलथिन। बड्ड मनमोहक दृश्य भ गेलैक। सीता हिलोरा लैत आ सखी सब हिलबैत। जतेक प्रशंसा करी से कम।
झुला लागल प्रेमक डाली।i
झुलथि सीता प्यारी ना।।
सब सखी गबथि सिनेह देखाबथि।
बिहुसथि जनकदुलारी ना।।
सोहनगर-रसगर गीत गबैत सखी संग सीता आनंदक सागर में गोता लगा रहल छली। गीतक स्वर हुनकर कान में मधुर झनकार भरैत छल। अहि बीच सीताक दृष्टि एक सुन्दर सुग्गाक़ जोड़ी दिस पडलनि। इ सुग्गाक़ जोड़ी पति-पत्नीक जोड़ी छल। हरियर कचोर पांखि, लाल-लाल ठोर। सुग्गाक भाषाक संग-संग मानुखक भाषा बाज़ऽ में प्रवीण छल दुनू सुग्गा। सुग्गाक़ पत्नी वैह गीत ग़ाबि रहल छल जे गीत सीतादाई अपन सखी बहिनपा संग झुला झुलैत ग़ाबि रहल छली।
सुग्गा के जोड़ी पर सीता दाई के हिक गरि गेलनि। मोन भेलनि जे अहि सुग्गा के राजमहल में आनि पिंजरा में राख़ब आ प्रतिदिन एकर मधुर बोल सुनि उठब त कतेक़ नीक रहत!
राजमहल में अबितहि सीता दाई अपन सेवक के बजेलि आ आज्ञा दैत कहल्थिन: "देखू, फुलवारी में सुग्गाक़ एक जोड़ी बिचरि रहल अछि। बड्ड सुंदर जोड़ी छैक। चीरै चुनचुन के संग-संग इ जोड़ी मनुखक आवाज़ में मधुर गीत सेहो गबैत अछि। अहाँ एखन फ़ुलवारी जाऊ आ ओहि जोड़ी में स एक सुग्गा हमरा लेल पकड़ि क लाउ"।
सेवक सीता दाई केर आज्ञा के पालन क़रैत झट दनि फुलवारी दिस बिदा भेल। थोरेक कालक़ बाद ओहि सुग्गाक़ जोड़ी में स एकटा सुग्गा पकड़ि कऽ लऽ अनलक। आब ओहि सुग्गा के एक सोनाक पिंजरा में बन्द कऽ सीता दाई लग लैल। सुग्गा के अपना सामने सोनाक पिंजरा में देखि सीता दाई आनन्दविभोर भऽ ग़ेली।
ग़लती स ओ सुग्गा महिला सुग्गा छलि आ गर्भ स रहै। ओकर पति सीता दाई के सेवक सँ निवेदन केलक जे ई महिला सुग्गा ओक़र पत्नी छैक आ गर्भ स छैक ताहि ओक़रा पर करुणा देखबैत स्वतंत्र क देल जाय। पुरुष सुग्गा बाजल : "बरु हमर पत्नी के बदला में अहाँ हमरा ल चलु पिंजरा में बन्द कऽ सीता लग"। मुदा सीताक़ सेवक ओक़र अनुनय-विनय के नहि स्वीकार केलक आ महिला सुग्गा के राजमहल लऽ अनलक।
अपन पत्नी के प्रेम में मातल पुरुष सुग्गा हारि नहि मानलक। पाछा-पाछा ओहो राजमहल में आबि गेल। ओक़रा आशा रहैक जे सीता चूकि स्वयं करुणाशील कन्या छथि, ओ निश्चित रूप स ओकर पत्नीक अवस्था पर द्रवित भ पिंजरा स मुक्त कऽ देथिन!
बेचारा सुग्गा सीता दाई लग भरल नोर व्यथित मोन पहुचल। नोर थमक नामे नहि लैक। आर्त भाव स बाजल: "हे करुणामयी राजकुमारी सीता, इ सुग्गा जे आहाँक सेवक पकड़ि अनलक अछि इ हमर पत्नी थिक आ गर्भ सऽ अछि। एकर पेट में हमर सन्तान पलि रहल अछि। हम अहाँ लग ई निवेदन करबाक हेतु आयल छी जे अहाँ एक़रा पर करुणा देखबैत पिंजरा स मुक्त क दियौक़। अगर अहाँ के सुग्गा रख़बाक इच्छा अछि त हमरा राखि लिय!"
कहि नहि किएक सीता दाई के सुग्गाक अनुनय दिस धेआन नहि गेलनि। ओ अपना में मस्त रहली। ज़खन सब व्योंत स सुग्गा थाक़ि गेल आ राजमहल में कियोक ओक़र वेदना सुनबा लेल तैयार नहि भेलैक त लाचार सुग्गा दर्द आ क्रोध स खिन्न भ गेल। तामसे घोर होईत सुग्गा सीता दाई के सम्बोधित क़रैत बाजल: “हे जानकी! हम बड्ड आश लऽ कऽ अहाँ लग आयल रही जे न्याय भेटत। न्याय त दूर अहाँ हमर वेदना सुनबाक लेल तैयार नहि छी। आहाँक ज़खन अपन विवाह हैत तख़ने अहाँ अहि वेदना के बुझि सकैत छी। आब हद भ गेल! हम व्यथित मोन वापस जा रहल छी मुदा जैत-जैत अहाँ के श्राप देने जा रहल छी। हम पति-पत्नी अगिला जन्म धोबि-धोबिन बनि जन्म लेब आ हमरा सभक कारण सऽ आहाँक पति अहाँके गर्भावस्था में घर स निकालि देता”।
आव सीता के होश जगलनि। मुदा आव किछु नहि भ सकैत छल। सीता सुग्गा के श्राप के सिरोधार्य कऽ लेलनि। दन्तकथा के अनुसार ओही सुग्गा के श्राप के कारण जखन सीता गर्भ सं छली त राम सनहक पति एक धोबि-धोबिन के कहला पर हुनका घर स निकालि देलथिन।
किछु लोक के मानब छनि जे रामक सीताक प्रति एहेन निष्ठुर व्यवहार सीता के व्यक्तित्व के सबल बनबैत छनि। मुदा ई केहेन व्यवहार। ककरो सबल बनेबाक हेतु, उदाहरण प्रस्तुत करबा हेतु अहाँ डेगे-डेगे प्रताड़ित करबैक? नहि-नहि, ई नहि उचित विचार।
एक मैथिलानी हमरा कहली, "देखू, सीता एक प्रतापी राजा के बेटी आ दोसर प्रतापी राजा के पत्नी। हुनकर जखन ई हाल भेल त सामान्य महिला के की बात?" सीता मिथिला अपन नैहर आ पिता राजा जनक लग कियैक नहि एली? फेर स्मरण अबैत अछि : "बेटी सासुरे नीक की सर्गे नीक"। ताहिं सीता स्वर्गक रास्ता धेलनि।
मोन में एक बात होईत अछि, उमरैत रहैत अछि - अगर राम मर्यादापुरुषोत्तम छथि त फेर ओहि मर्यादा के धोती के तार-तार कथी लेल करैत छथि?
वैदेही के दुःख सँ द्रवित होइत मिथिला के अनेक पुरुख आइयो कनि उत्थर भ जाइत छथि, अधीर भ जाइत छथि, जेना विद्रोहक स्वर रामक प्रति प्रचण्ड भ जाइत होनि! धीरेन्द्र प्रेमर्षि त अतेक तामसे भेर भ जाइत छथि की हुनकर लेखनी बुझू जे क्षण मात्र लेल सब मर्यादा के अतिक्रमण करैत अपन भड़ास निकलैत बाजि उठैत अछि:
"दण्ड-भेदे करू कि अपनाउ साम-दाम
हमर सीते जँ बोन, अहाँ सुथनीक राम?"
मुदा मैथिलानी से कोना कहती? ई सब त सीता के द्वारा स्थापित मापदंड के एखनो ओही मर्यादा के सँग अक्षर-अक्षर अनुशरण करैत छथि, निर्वहन करैत छथि। पाहुन राम सँ उपराग त ठीक मुदा हुनका लेल अवाच्य कथा - हे भगवान! कथमपि नहि। ऊपर सँ "हम नहि जियब बिनु राम" गाबि-गाबि पाहुन के दिन-राति स्मरण करैत रहैत छथि।
अतेक भेला बादो राम के मिथिला के लोक अपन सब सँ सुन्नर पाहुन मनैत छथि। राम के प्रति जेहिना भक्तिभाव तहिना प्रेमभाव।
एक भाव जे मैथिलानी लोकगीतक मादे गबैत छथि से जरूर मोन के द्रवित क दैत अछि आ सब मैथिलानी में सीता आ सब मे सीताक व्यथा बुझना जाइत अछि:
"हे भगवान! कुन कसूर विधना भेल बाम कहब दुख ककरा सँ?"
फोटो साभार: Craft Vala


text:
आई संजूक दुरागमन छैक। आईसऽ करीब एक बरिसक पूर्वक गप्प अछि। पोड़का साल बैसाख मे ओकर वियाह भेल रहैक। वियाह मे कतै खुशी रहै, संजूक मोन खुशी सऽ आह्लादित रहैक। विवाह सँ पहिनहि ओ अपन मन-मंदिर मे कतेक सुन्नर वरक कल्पना कयने छल? वियाहक नाम सुनितै ओकर मन रोमांचित भऽ जाइत छलै। वियाह सऽ किछु दिन पहिनहि ओ अपन मामाक डेरा पर दरभंगा मे रहि कय बी.ए. प्रथम वर्षक परीक्षा दय रहल छल आ ओहि क्रम मे ओकर-वियाह ठीक भेलै। वियाह ठीक होबाक प्रत्येक चरण सऽ ओ पूर्णरूपेण अवगत छल। वियाहक दिन सऽ मात्र एक सप्ताह पहिनहि ओ अपन गाम पहुंचल। गाम मे जखन उतरबरिया ओसारा पर ओकर वियाहक गप्प होइत छलै तऽ ओ ओहि बीच सऽ उठि कऽ अपन घर चलि जाइत छल। एवम्ï प्रकारे विघ्न-बाधा के पार करैत ओकर वियाह सम्पन्न भेलै।
लेखक- श्री सुभाष चन्द्र,
युवा पत्रकार सुभाष जी पत्रकारिताक संग हिन्दी आ मैथिली दुहू साहित्य मे सक्रिय, एखन धरि दू गोट हिन्दी पुस्तक प्रकाशित आ "कतेक रास बात"क लेल नियमित रुप सँ लेखन आ वर्तमान मे एकर सम्पादक सदस्य सेहो। संगे एकगोट नव मैथिली पत्रिका निकालबा लेल सेहो प्रयासरत। सम्प्रति "प्रथम इम्पैक्ट" नामक पाक्षिक पत्रिका मे कार्यरत आ दिल्ली मे निवास।
सम्पर्क-+91-98718 46705
- सम्पादक।
वियाहक बाद संजू पहिले सऽ बेसी सुंदर जानि पड़ैत छल, ओकर ललाट श्रीयुक्त बुझना जाइत छलै। अपन वर सऽ वैह बेसी सुन्नर व आकर्षक छल। मुदा ओकरा लेल तऽ ओकर पति परमेश्वर छलखिन, ब्रह्मा के लेखा-जोखा मानि कऽ ओ अपन वर के सहर्ष स्वीकार केलक। एखन अपन विवाह सऽ ओकरा कोनो तरहक शिकायत नहि छलै। भऽ सकैछ, मन मे कोनो तरहक बात होबो करैऽ तइयो ओकरा ककरो आगू व्यक्त नहि करैत छल। विवाहक पंद्रह दिनक बाद संजूक वर जीविकोपार्जनक लेल परदेश चलि गेलखिन, जतय ओ काज करैत छलाह। आब तऽ मात्र चिठ्ठी पतरीक सम्पर्क शेष रहि गेल छलै। समय-समय पर पावनि-तिहार मे ओकर वर गाम अबैत छलखिन।
गामक कण-कण सऽ परिचित बीत-बीत जगह सऽ मित्रता ओ अपन मामा आ बाबूजीक दुलारि संजू-के ई गाम घर छोड़ऽ पडि़ रहल छलैक। जहिया ई 'दुरागमन' शब्द ओकर कान मे सन्हिआयल रहै, छटपटा गेल छल संजू। आ छटपटाक रहि गेल छल। खेनाय-पिनाय छोडि़कऽ जठरानलक समान भऽ गेल छल, देहक रौनक जेना समाप्ति भऽ गेल रहै। नेना मे ई शब्द बड़ मनोरंजक आ आनंददायक बुझि पड़ैत छलै। मुदा ई शब्द मे कतेक मारुक वस्तुक समावेश होइत छै, ओहि दिन बुझवा मे आयल रहै। एकर अपन सभ आन भ गेल रहै। सभक मुंह पर खुशी पसरि गेल रहै।
बाबूजीक करेज सूप सन भऽ गेल रहनि। मायक कोढ़ दरकबाक सांती सांठ राजक ओरियान दिस चलि गेल छलै। भैया आ पित्ती लोकनि एहि काजक संपादन मे जी जान सऽ जुटि जेबाक उपक्रम करय लागल छलथिन। आ संजूक देह सुन्न भऽ गेल रहै। ई गाम-घर, लोक-वेद छोड़बाक कल्पना मात्र सऽ ओकर दिमाग अकुलाय लागैत छलै। मुदा जखन ई कल्पना यथार्थ भऽ पछोड़ धेलकै तऽ एकरा किछुओ नञि फुरेलै। कनेकाल मायक मुंह के निहारलक, छोटकी दूनू बहिन आ भाई के सिनेह के टोलक, बाबूजीक दुलार के याद केलक, भाऊजक सानिध्य के टोकलक। तइयो जखन सभ दुआरि फरेबक दुआरि बुझेलै, अपन सभ चिन्हार अनचिन्हार जकाँ लगलै तऽ ओसारा पर सँ उठि गेल।
खेनाय एकदम सँ तिताइन बुझना गेलै। हांञि-हांञि मुंह धोलक। आ घर मे जा अर्राकऽ पलंग पर खसि पड़ल। पुक्की पारि कनबाक इच्छा भेलै। लेकिन कण्ठ सँ आवाज भागल बुझेलै। माय आओर भाउजक पयर छानि पुछबाक मोन भेलै, जे कोन ऐहन अपराध हमरा सऽ भऽ गेलौ भाय! जे एतेऽ निर्मम बनि बैला रहल छैं। कोन ऐहन विभेद भऽ गेल सिनेह मे भौजी! जे अहांक अमृत घोरल बोल लय हम हरिण जकां फिफिया रहल छी? भौजी! अहींक सिनेह सऽ ई गाम छोड़बाक इच्छा नञि भेल कहियो, मुदा ...। अंत मे संजूक करेज दरकि गेलै। कानैत-कानैत गेरुआ भिजा लेलक। लेकिन एकर सभ नोर दूरि गेलै। आई बेस चहल-पहल छै। बरिआती काल्हिं सांझे आबि गेल रहै। आई ई चलि जायत। जँ स्वेच्छा सऽ जेबाक गप्प होइतै तऽ ई किन्नो ने एहन इच्छा करैत। एक दिन जखन अपन अही संताप पर सोचैत बहुत दूर धरि चलि आयल छल तऽ एहि घोंकल परम्परा पर अतिशय तामस भेल रहै। एहनो कतौ उचित छै जे ककरो इच्छाक प्रतिकूल ई समाज अजगर बनल ठाढ़ रहय। भावना के बिसरि जाय! संजू चाहैत छल, बाबूजी के कहियनि जा कऽ जे बाबूजी, दिन फिरा दियौ। जहिया मौन भरि जायत हम स्वत: ककरो बिनु दु:ख देने चलि जायब।
लीक सँ हटि कऽ एते आगू अयबाक हियाब नञि भेलै। कतेको तरहक विचार मे बहैत रहल आ सभक निचोर नोरक रूप मे बहार होइत रहलै। आई भोरे सऽ संजू सभ कथूके बिसरि गेल अछि। हँ, मात्र सूर्यास्तक पश्चात एहि आँगन, एहि परिवार, एहि गाम के छोडि़ कऽ जा रहल अछि। जखनै आईं सूर्यास्त हेतै, संजू एहि जगह के परती-पराँत बना चलि जायत।
एकर दुख एखन नञि छै। ई बिसरि गेल अछि जे एखनै, आइए एकर जीवन मे कोनो नव घटना घटै बला छै। एकटा ओहन घटना, जे ककरो करेज के कनी कालक लेल दरका देतै। टोलक बुढ़-बुढ़ानुस, दाई-माइ लोकनि ऐखन एकर किरदानी पर व्यंग्य-घोरल बोल सऽ आश्चर्य व्यक्त कय रहल छथिन्ह। एकटा बुढ़ही के जखन असह्य भऽ उठलनि तऽ उठिकऽ विदा भऽ गेलीह। आइ अकर ऽ हरऽ कऽ रहलि छै ई छोडि़। ने बरिआती अयलै-तखने हाक उठोलकै, ने आइए संच-मंच भऽ बैसलै। देखह तऽ इम्हर सऽ ओम्हर घुमए अछि। एकटा हम सभ रही जे मास दिन पहिने सऽ छाती फाटैत रहए। आ घर मे गुम-सुम कानैत रही। ... लेकिन ओ बुढ़ही की जानैत छलीह, जे संजूक छाती कतेक फाटैत रहय। हरदम ओ गुम सुम भऽ मन्हुआयल रहैत छल। नहि खेबा मे मौन लगै आ नञि गप्प करबा मे।
किछु वस्तु जात के तकबाक लेल ओ भौजीक दक्षिणबरिया घर सऽ अपन उतरबरिया घर मे हुलि जाइत अछि। लोक सभ थहाथही छै। बरिआती खोयेबाक ओरियान मे सभ पुरुष बाझल छलखिन। एकरा कने संकोच भेलै आ कि किछु मोन पडि़ अयलै, चोट्टे घुमि गेल। तखने ओसारा पर बैसल कियो बाजि उठलै-संजू! कानै कहां छहिन गै? तोरा सऽ बेसी तोहर माय-बहिन कानै छौ? ... संजू के एकाएक जेना ठेस लागि गेलै। मुदा सम्हरि उठलि। भीतर सऽ हंसीक एगो तोर उठलै आ ठोर पर आबि जाम भऽ गेलै।
उत्साह मे वएह वाला वेग आबि समा गेलै। पुनि भौजीक घर दक्षिणबरिया ओसारा पर चलि गेल। कनी कालक बाद ओ भौजीक घर सऽ उठि जाइत अछि। कोनो प्रकारक विचार के मोन सऽ हटा देबाक चेष्टा करैत अछि। अपन दूनू छोटका भाई के तकबाक चेष्टा करैत अछि। आंगन मे कतओ नजरि नहि पड़ैत छै। कि तखने दलान पर ओकर बोल सुनाइ दैत छै। एकर करेज बुझु एकबेर फेरो दरकि गेल होइहि। बेजान ढलान दिस दोगैत अछि। लेकिन ड्योढ़ी लग अबैत-अबैत सभ उपक्रम लूंज भऽ जाइत छै। सभ हुलास मरि जाइत छै।
संजू फेर जेना मुरुझि जाइत अछि। बुझाइत छै, एहि ठाम चारुकात सऽ हमर सभ बाट बन्न कऽ देल गेल अछि। हमर हरेक क्रिया कलाप पर अनगिनत नजरि कें बैसा देल गेल अछि। एकरा बुझना जाइत छै, जे एखन सभक दृष्टि हमरहिं प्रत्येक हाव-भाव पर अटकल छै। हमर एहि प्रकारक किरदानी ककरो सहय नहि भऽ रहल छै। कि तखने छोटका भाय दौडि़ कऽ आबैत एकर दूनू पैर गछारि लैत छै। संजूक चेतना घुरैत छै। छोटका भाय मोनू दीदीक भावना के बिनु परेखतै बिच्चे मे बाजि उठल—'हमरा तोहर बरिआती नञि आबय दैत छलाह, जाऊ हम अहां सऽ नञि बाजब।—मोनूक बोली एकरा थप्पड़ जकां चोट केलकै। मुदा तइयो बात के त'र दैत मोनू के माथ पर हाथ फेरैत दुलार ऽ लागैत अछि। तखने कोनो कोना सँ व्यंग्य घोरल पाँती कान दिस लपकैत छै—'जे बुझाइत नञि छै जे ऐकर दुरागमन छै, कतेक बढिय़ा घुमैत अछि। आई काल्हिंक छहि, ताहिं पिया घर जयबाक खुशी छैक।
एहि बात सुनि कऽ संजूक सोझां कारी चादरि ओलरि जाइत छै। आ दिमाग मे आगि धधक' लागैत छै। सभ किछु छोडि़ उठि जाइत अछि। मौन धीरे-धीरे तिताय लागैत छै। आई भोरे सऽ सब गोटे एकतरफा भऽ गेल छथि। सभक भावना चालनि भऽ गेल छैन्हि। सभक बुद्धि लोढ़ा भऽ गेल छै। ई सब मोन मे अटियाबैत ड्योढ़ी पर सऽ उतरबरिया ओसाराक लेल डेग उसाहैत अछि। पुन: चोट्टे ठमकि जाइत अछि। नजरि कोनियां घरक मुहखर पर जाइत छै, जाहि घर मे माय खेनाय बना रहल छलखिन आओर मायक नोर टप-टप चुबैत छलै। एहि दृश्य के देखि कऽ संजूक धीरज जबाव दय देलकै, ओकर कुहेस फाटि गेलै। सीधे जा कऽ मायक कोरा मे खसि पड़लै। कानैत-कानैत अचेत भऽ गेल, ओकर नोर सऽ मायक नुआ भीज गेलैन्ह। केतबो किओ चुप करेबाक कोशिश करथिन, मुदा ओ चुप होबय वला कहां छल? अंत मे बाबूजी ऐलखिन तखन चुप करोलखिन। हृदय नोरायलै रहैत छै। सोचेत अछि सत्ते हमर सभक इच्छाक कोनो मोल नञि होइत छै। से ऐना कियैक होइत छै? आ धीरे-धीरे सभ हुलास क्षीण होइत चलल जाइत छै। एकर सभ चेष्टा मृत्यु सज्जा पर पड़ल कोनो रोगी जकां होबऽ लागैत छै। किछु करबाक उत्कट इच्छा रहितौ किछु करबा मे असमर्थताक अनुभव करैत रहलि।
आ अही घुन-धुन मे कखन चेतना घुरि अयलै, मोन नञि पडि़ रहल छै। दिन लुक झुक कऽ रहल छै। कि तखने किओ पाछां सऽ ओकर डेन धरैत छै। बड़की काकी छलखिन। काकी बड़की भौजी दिस आग्नेय दृष्टियें ताकैत बाजि उठै छथिन्ह—'अंए ऐ कनियां! कखन कहलौं सभ गहना-गुडिय़ा पहिरा दियौ? एह बाप रे! लाउ, जल्दी करु सात बजेक भीतर विदागिरी भऽ जेबाक छै। ... दलान पर सऽ बड़का कक्का सेहो जल्दी करबाक लेल कहलखिन।
बड़की काकीक बोल सुनिते संजूक बुद्धि निपता भऽ जाइत छै। आँखि सेहो अपन ज्योति चोरा लैत छै। आ बुझाइत छै जे प्राण सेहो संग छोडि़ रहल छै। आओर तकर बाद जे सम्मिलित हाकक आदान-प्रदान शुरू होइत छै, सगरो आंगन बुझु नोराय जाइत छै। संजूक कानब एकटा फराक-सनक स्वर निकालैत अछि, जे स्वर नमहर प्रश्न-चिह्न ठाढ़ करैत छै?


text:
क्रिएटिव कैंपस केर पहिल पोथी अक्षर-निर्झर विमोचित
मैथिलीक मंचिय परम्पराक सलाखा उद्घोषक ,स्वनामधन्य कवि-साहित्यकार श्रद्धेय श्री बुद्धिनाथ झाजीक मैथिली काव्य-संग्रह 'अक्षर-निर्झर' केर विमोचन 'देसिल बयना'क संस्थापक/संयोजक श्री दयानाथ झाजी आ मिथिला सांस्कृतिक परिषद्, हैदराबादक अध्यक्ष श्री आलोक कुमार झाजीक द्वारा दिनाँक ८/१२/२०१५ केँ हैदराबाद मे उपस्थित साहित्यानुरागी सभक समक्ष संपन्न भेल। एहि कार्यक्रमक संचालन करैत क्रिएटिव कैंपस प्रकाशनक संस्थापक श्री मोहन मुरारी झा अपन सम्बोधन मे एकरा एकटा ऐतिहासिक क्षण कहैत बजला जेँ आम लेखकक लेल पोथी प्रकाशनक असुविधाकेँ देखैत 'क्रिएटिव कैंपस प्रकाशन'क स्थापना प्रायः 6 मास पूर्व केने छलाह। आइ श्रद्धेय बुद्धिनाथ झा जीक कविता संग्रह 'अक्षर निर्झर'क हैदराबाद मे लोकार्पणक संग 'क्रिएटिव कैंपस' प्रकाशन सँ पहिल पोथी प्रकाशित करबाक हुनका सौभाग्य प्राप्त भेलनि अछि। युवा साहित्यकार आ 'प्रवासी' पत्रिकाक संपादक श्री विनय कुमार झा हुनक काव्यक विशेषता पर प्रकाश दैत कहलनि जे हिनक काव्य मे विद्यापतिक व्यंजना आ अपन बयनाक सौंदर्य प्रस्फुटित होयत अछि जेँ पाठक केँ जिनगीक सब अपरूप सँ अवगत करबैत ओहि मझधार मे एसगर नहि छोड़ि पुनः संभावनाक लोक मे झीकि अनैत अछि। आदरणीय कवि श्री बुद्धिनाथ झाजी प्रकाशित पोथीक दू टा रचना पाठ क' समस्त श्रोतालोकनि केँ मुग्ध कयलन्हि। कार्यक्रम मे उपरोक्त महानुभाव सभहक अतिरिक्त देसिल बयनाक अध्य्क्ष श्री चंद्रमोहन कर्ण,महासचिव आ चर्चित युवा साहित्यकार मनोज शांडिल्य,विकाश कुमार झा,शारदा झा,मीनाक्षी चौधरी आदि साहित्यप्रेमी लोकनिक उपस्थिति रहलनि। विश्वास अछि जे 'क्रिएटिव कैंपस प्रकाशन'क ई पहिल अर्घ्य 'अक्षर निर्झर' सँ मैथिलीक समस्त पाठक आह्लादित हेताह आ संगे आशा करैत छी जेँ सभ साहित्य-प्रेमीगण एहि दुनू गोटेकेँ एहि उत्कृष्ट सृजनक लेल बधाइ आ शुभकामना देबय मे हमर संग तँ देबे करब, संगहि पोथी कीनि-पढ़ि क' अनुपम सरस मैथिली काव्यक आनंद लैत लेखक आ प्रकाशकक उत्साहवर्धन सेहो करबनि। पोथी शीघ्र पहिल ऑनलाइन मैथिली बुक स्टोर Sappymart.com आ Amazon पर सेहो उपलब्ध होयत। 160 टाका मूल्यक ई पोथी एखन विशेष ऑफरक तहत मात्र 125 टाका मे उपलब्ध होयत ।पोथी किनबाक लेल 09934666988 पर संपर्क करी.
समाद:-
विकाश झा
मोब-09776843779
(हैदराबाद)


text:
पटना : बिहार क 11टा शहर मे बिजली बनेबा लेल कचरा प्रोसेसिंग प्लांट लगेबाक निर्णय त बहुत पहिने लेल गेल छल, मुदा बिहार अरबन इन्फ्रास्ट्रक्चर डेवलपमेंट प्राइवेट लिमिटेड (बुडको) आब एकरा लेल इच्छुक एजेंसी स 30 अप्रैल तक एक्सप्रेशन आॅफ इंट्रेस्ट (इओआइ) क तहत आवेदन मंगलक अछि। मई मे एजेंसी चयन क प्रक्रिया पूरा क काज क आवंटन क देबाक उम्मीद अछि। जानकारी क अनुसार कचरा क उठाव आ एकटा निश्चित स्थान तक ओकरा पहुंचा देबाक जिम्मेवारी निगम प्रशासन लग होएत। ओहि निश्चित स्थान स प्लांट तक कचरा ल जेबाक जिम्मेवारी एजेंसी क होएत।
योजना क अनुसार पहिल चरण मे इ योजना राज्य 11टा निगम निगम क्षेत्र मे लागू होएत। बाद मे 42टा नगर परिषद आ 86टा नगर पंचायत मे सेहो पब्लिक-प्राइवेट-पार्टनरशिप (पीपीपी) मोड पर कचरा प्रोसेसिंग प्लांट लगाउल जाएत। योजनाक अनुसार कचरा स बनल बिजली क सप्लाइ सेहो ओहि शहर मे कैल जाएत, ताकि ओहि शहर बिजली समस्या कए दूर कैल जा सकए। एकर संगहि वैज्ञानिक तरीका स बर्बाद कचरा क उपचार कैल जाएत, ताकि कचरा प्रोसेसिंग प्लांट क आसपास रहनिहार कए कोनो प्रकारक परेशानी नहि हुअए।
राज्यक पहिल प्लांट पटना नगर निगम क्षेत्र मे लागत, किया त पटना शहर स निकलिरहल कचरा कए डंप करबा लेल बैरिया मे 72 एकड़ भूखंड क अधिग्रहण आठ वर्ष पहिने भ चुकल अछि। फिलहाल ओतहि कचरा डंप कैल जाइत अछि। मुदा कचरा क प्रोसेसिंग नहि कैल जा रहल अछि। एहि स आसपास रहनिहार लोकक जीवन मुश्किल भ गेल अछि। निगम प्रशासन कई साल पहिने एहि ठाम बिजली उत्पादन आ कंपोस्ट बनेबाक योजना बना लेने छल, जे एखन धरि मूर्तरूप ल लेलक अछि। आब विभागीय निर्देश क बाद बुडको प्लांट लगेबाक प्रक्रिया शुरू केलक अछि। एकर संगहि शेष नगर निगम मे भूमि अधिग्रहण कैल जा रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
दिल्ली के संग-संग एहि बेरक बिहार दिवस मुम्बई... कोलकाता... चेन्नई... बंगलुरु के संग अमेरिका आओर खाड़ी के देश मे सेहो मनाएल जा रहल अछि. एहि के लेल बिहार सूचना आओर जनसम्पर्क विभाग... कला आओर लोकसंस्कृति विभाग दिन राति एक कएने अछि.
एहि बेरक स्थापना दिवस पर देश-दुनिया के बिहारक गौरवशाली अतीत सं परिचित कराएल जा रहल अछि. दुनिया के बताएल जा रहल अछि जे दुनिया के लोकतंत्रक उपहार बिहारक वैशाली सं मिलल छल. नालंदा... विक्रमशिला सं दुनियाभर मे ज्ञानक गंगा प्रवाहित भेल छल. बिहारक बोधगया सं भगवान बुद्ध दुनिया के शांतिक पाठ पढौंने छलाह. भगवान महावीर एतहि सं अपन संदेश दुनिया के देने छलखिन्ह. बात सम्राट अशोक के होए आ चंद्रगुप्त के...आ फेर राष्ट्रपति राजेन्द्र प्रसाद जीक. विद्यापति के होए आ दिनकर जीक. बिहार के हाशिया पर नहि राखल जा सकैत अछि. आजादी के लड़ाई मे राष्ट्रपिता महात्मा गांधी के अपन आंदोलन के लेल सेहो बिहारक चम्पारण के चुनय पड़लन्हि. सम्पूर्ण क्रांति के आगाज सेहो बिहार सं भेल. कि अहां एकरा बिसरि सकय छी?
बिहार के लोक अपन एहि गौरवशाली इतिहास के बिसरि गेल छथिन्ह. बिहार सं बाहर दोसरा सं नीक काज क रहल छथिन्ह... नीक पद पर छथिन्ह...ओहि ठामक विकास... प्रगति मे अहम योगदान द रहल छथिन्ह तखनो दोसर राज्य मे बिहारी के भइया आ अबे बिहारी कहि भगाएल जाएत अछि. मुदा आब एक बेर फेर सं बिहारी लोक मे एकटा नवका जोश... उत्साह... उमंग आओर स्वाभिमान जागृत भेल अछि. बिहारी गौरव के भान भेल अछि. आओर एहि के लेल मुख्यमंत्री नीतीश जी से पूरा जोर लगौने छथिन्ह.
बिहार दिवस पर मुख्य कार्यक्रम पटना के गांधी मैदान मे भs रहल अछि. एहि अवसर पर ऐतिहासिक... सांस्कृतिक विरासत के संग मध्यकालीन बिहार के उपलब्धि सं लोक के रुबरु कराएल जा रहल अछि... संगहि संग आजुक आधुनिक युग मे राज्य मे जे विकास भेल अछि ओकर प्रदर्शनी सेहो कएल गेल अछि.
एतबे नहि एहि बेर सिर्फ पटना मे नहि राज्य के सभ सरकारी दफ्तर... स्कूल... कॉलेज... ब्लॉक... जिला कार्यालय मे बिहार उत्सव मनाएल जा रहल अछि. स्कूल सभ मे प्रभात फेरी... प्रतियोगिता के आयोजन भs रहल अछि. एहि सभ के जोर-शोर सं करय के एक कारण अगिला विधानसभा चुनाव सेहो अछि. एहि के मार्फत नीतीशजी राज्य भर मे अपन विकासक गुणगान करय जा रहल छथिन्ह. मुदा एहि बारे मे गप दोसर बेर... अखन ओहि बारे मे गप करय के सही टाइम नहि अछि. अखन खुलि कs मनाउ बिहार दिवस उत्सव. त अहां सभ के बिहार दिवस पर शुभकामना.


text:
पटना । साल 1941 स साल 2013 क बीच दरभंगा क सफर देखि पटना क लोक अभिभूत भेलाह । दरभंगा क महल क खूबसूरती कतहु स जयपुर वा अान जगह क महल स कमतर नहि छल। शहर क बनावट पैघ-पैघ शहर कए चुनौति द रहल छल । पोलो मैदान मे घोड क चालि आ एयरपोर्ट पर उतरैत जहाज क कतार बतेबा लेल काफी छल जे इ शहर जिंदा छल ,विकासित छल । दरभंगा क रंगत देखि लोक यैह सोचैत रहलाह जे काश एकरा कियो संरक्षित करि सकत। लोक कए बिहार क एहि धरोहर क तखन आ अखन मे आयल अंतर क एहसास शनिदिन विधानपरिषद क सभागार मे देखबा लेल भेटल । विकास झा क निर्देशन मे बनल करीब आधा दर्जन लघु फिल्म क एहि ठाम प्रदर्शन भेल। एक दिस जतय पुरान फिल्म कए देख लोक प्रसन्न भेलथि ओतहि दोसर दिस दरभंगाक दुर्दशा देखि अफसोस जाहिर केलथि ।
एक्सट्रीमीज फिल्म आ इसमाद डॉट कॉम क तत्वावधान मे आयोजित क्रोमेटिक दरभंगा कार्यक्रम मे दरभंगा स जुडल करीब 72 साल पुरान रंगीन फिल्म दिखाउल गेल। एकर अलावा संविधानसभा क पहिल बैसार मे तिरहुत सरकार क उपस्थिति कए एकटा फिल्म क माध्यम स देखाउल गेल। एकर बाद दूटा फिल्म दरभंगा क वर्तमान दशा कए देखेलक, जाहिमे स एकटा भारतेंदु दास क ‘एक यहीं कहीं दरभंगा था’ क लोकप्रिय कविता पर आधारित छल। फिल्म प्राइड ऑफ मिथिला जतए तिरहुत मे पर्यटन क संभावना कए देखेलक ओतहि एकटा फिल्म पटना मे तिरहुत सरकार क योगदान पर आधारित छल। एहि मे हार्डिंग पार्क, छज्जूबाग आ रेलवे स्टेशन पर तांगा पडाव सन धरोहर पटना कए समर्पित करबाक आ पटना मे पेयजल योजना आ मेडिकल कॉलेज शुरु करबाक लेल धन मुहैया करेबाक चित्रण छल। एहि मौका पर भैरव लाल दास क अगुवाई मे आयोजित परिचर्चा मे भाग लैत बिहार संग्रहालय क पूर्व निदेशक उमेश चंद्र द्विवेदी तिरहुत क राजधानी क तुलना जयपुर स करैत कहला जे दूनू शहर क निर्माण मे कोनो बहुत पैघ कालखंड क अंतर नहि अछि। बस जयपुर कए दिल्ली स लग भेलाक फायदा भेटल आ ओकर मार्केटिंग सही रूप स भेल, जखन कि दरभंगा दिस ककरो नजरि नहि गेल। ओ कहला जे अगर दरभंगाक सही ढंग से मार्केटिंग कैल जाये त एहि ठाम पर्यटनक अपार संभावना अछि। ओ कहला जे पश्चिम आ दक्षिण भारत जेकां बिहार क लोक मे धरोहर कए संग्रहित करबाक जज्बा नहि अछि। जयपुर महाराजा संग्रहालय क कर्मचारी क वेतन ओकर टिकट बिक्री स आबि जाइत अछि जखनकि दरभंगा महाराजा क संग्रहालय लेल बेहतर भवन तक उपलब्ध नहि अछि। ओ कहला जे हुनका इ कहबा में कोनो हर्ज नहि अछि जे बिहार मे दरभंगा सन सुसज्जित शहर दोसर नहि अछि। दरभंगा सन महल बिहार क दोसर शहर मे नहि अछि। मुंगेर क बाद केवल दरभंगा मे आब किला बचल अछि। पर्यटन क अपार संभावना क बावजूद दरभंगा धरोहर क संग्रहालय नहि बनि सकल इ दुखद अछि।
एएसआइ क पदाधिकारी सुनील झा तिरहुत क इतिहास कए दुनिया क इतिहास बता एकटा नव जानकारी सार्वजनिक केलथि। श्री झा कहला जे एखन धरि क ज्ञात इतिहास स कहीं बेसी पुरान इतिहास बलिराजगढ क खुदाई स सामने आयल अछि। एखन धरि इ मानल जा रहल छल जे बलिराजगढ ईशापूर्व दोसर शताब्दी क इतिहास छै, मुदा
हाल मे भेल खुदाई स इ साबित भेल जे बलिराजगढ क इतिहास ईशापूर्व छठम शताब्दी क इतिहास अछि, जे दुनिया सबस पुराना इतिहास कहल जा सकैत अछि। ओ
कहला जे असगर बलिराजगढ देखबा लेल दुनिया भरि लोक दरभंगा आउत। बस जरुरत छै सही तरीका स धरोहर कए रखबाक। परिचर्चा क अध्यक्ष आ समाजशास्त्री डॉ
हेतुकर झा दरभंगा आ गांधी क चर्चा करैत खुलासा केलथि जे जखन गांधी कए भारत मे कियो नहि जनैत छल तखन रंग भेद स लडबा लेल तिरहुत स दक्षिण अफ्रीका हुनका टका पठाउल जाइत छल। बाद मे जखन गांधी भारत एलाह त ओ तिरहुत सरकार स कांग्रेस लेल आर्थिक मदद मंगलथि । डॉ झा क दावा छल जे गांधी स परिचय क कारण कांग्रेस कए तिरहुत सरकार स धन भेटैत रहल। डॉ झा कहला जे दरभंगा स्थानीय या राष्ट्रीय स्तर पर प्रभाव छोडनिहार नहि छल बल्कि इ शहर क प्रभाव त अंतरराष्ट्रीय स्तर पर छल। आइ दरभंगा क लोक इ बिसरी गेल। दरभंगा जे आजादी क काल में देश क 15 म विकसित शहर छल आइ पता नहि बिहारक केयम नंबरक शहर बनि गेल अछि। डॉ झा कहला जे ओहर शहर कहियो विकास नहि करैत अछि जेकर आम जनता ओकर इतिहास आ धरोहर क प्रति सचेत नहि रहैत अछि। एहि कार्यक्रम क सूत्रधार भैरव लाल दास कहला जे दरभंगा कए ककरो स शिकायत नहि अछि। दरभंगाक छोट सन मांग छै जे ओकर संपत्ति और धरोहर क संरक्षण कैल जाये, देश क आन शहर जेकां ओकर आत्मा कए सेहो संरक्षित कैल जाये। राजाक महल आ राजा क संपत्ति सब ठाम अछि, ओकर इतिहास हमर इतिहस छी, मुदा एकर मतलब इ नहि जे राजा क नीक कल्पना कए हम सेहो ध्वस्त क दी। दिल्ली लालकिला सेहो कोनो राजा बनौलक मुदा हमरा ओहि लाल किला पर गर्व अछि, इ विधानसभा क भवन सेहो अंग्रेज बनौलक मुदा हम एहि भवन में गर्व स ढार छी, तखन तिरहुत सरकार क बनाउल भवन आ धरोहर स घृणा किया औकरा संग दुश्मन क संपत्ति सन व्यवहार किया। श्री दास एहि मुहिम कए अंतिम परिणाम तक पहुंचेबाक संकल्प लैत दरभंगाक नीक भविरूश् क कामना केलथि। आगत अतिथि कए इसमाद मेंटर ग्रुप क सदस्य रमणदत्त झा धन्यवाद देलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
67 म स्वतंत्रता दिवस क अवसर पर इसमाद परिवार दिस स समस्त पाठक लोकनि कए शुभकामना। दिल्ली क लाल किला पर सब साल तिरंगा लहराइत अछि, मुदा मिथिला क लाल किला सब सालक भांति एहि साल सेहो तिरंगा लेल तरसैत रहल। किला बनेनिहार कोनो कमी नहि केलथि, मुदा केकरा की भेटल इ समय क खेल अछि। इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
मुख्य पृष्ठ चित्रालय वाह रे तोहर भाग्य, वाह रे हम्मर भाग्य


text:
पटना। धनतेरस पर कार बाजार खास रफ्तार मे रहल। पटनाक लोक आब खुली कए कार खरीद रहल छथि। पिछला किछु साल पहिने तक पटनाक लोक कार लेबा स कतरा जाइत छल, मुदा आइ स्थिति इ अछि जे कार लेनिहार बेसी आ शोरूम मे कार कम पडि गेल अछि। पटना मे बुकिंग भेलाक बावजूद धनतेरस दिन लोक कए दरबाजा पर कार नहि लागी सकल। राजधानीक अधिकतर शोरूमक मालिक कार क डिलीवरी देबा मे असमर्थ रहलाह आ छठ तक डिलीवरी करबाक गप कहला अछि। जानकारीक अनुसार बुकिंग करेलाक बावजूद 500 स बेसी गोटे कए कार घर तक नहि पहुंच सकल। मारुति, हुंडई, टाटा मोटर्स, जीएम मोटर्स, फिएट आ महिन्द्रा एंड महिन्द्रा क शोरूम क जरिए केवल पटना मे कुल 2134 गाड़ी क बुकिंग भेल छल। एहि तरह स करीब 92 करोड़ टका क कारोबार भेल। पिछला साल धनतेरस पर 1300 कार क बुकिंग भेल छल। एहि तरह स पिछला साल क मुकाबला मे 834टा कार क लेल बेसी बुकिंग भेल। शहर मे मारुति क तीनटा शोरूम अछि। एहि मे वाउज आटोमाबाइल मे 500, अलंकार मोटर्स मे 170 आ कारलो आटोमाबाइल्स मे 300 कार क बुकिंग भेल छल। मुदा सबकए डिलीवरी नहि भ सकल। वाउज आटोमोबाइल्स क एमडी डाक्टर राकेश प्रसाद सिंह कहला जे 250टा ग्राहक कए ओ कार नहि द सकलाह। कारलो आटोमोबाइल्स क बिक्री प्रबंधक केसी गुप्ता कहला जे आल्टो क मांग सबस बेसी रहल। अलंकार मोटर्स क एमडी विंग कमांडर नरेन्द्र सिंह कहला जे आल्टो क बाद वैगन आर कए खूब समर्थन भेटल। जीएम मोटर्स क डीलर पाण्डेय मोटर्स क जरिए कुल 329 कार क बुकिंग केलक। शोरूम प्रबंधक प्रमोद शर्मा कहला जे स्पार्क, बीट आ तवेरा माडल क जोरदार मांग रहल। मुदा हम केवल 235टा ग्राहक कए डिलीवरी दे सकलहुं। महिन्द्रा क तीनटा शोरूम क जरिए कुल 300 गाड़ी क बुकिंग भेल। एरिया सेल्स मैनेजर दीपक सिन्हा कहला जे किछु ग्राहक कए डिलीवरी नहि द सकलहु। आस्था मोटर्स क जरिए 100, गिन्नी मोटर्स क जरिए 140 आ शंकर मोटर्स (एमयूवी) क जरिए 30 गाड़ी क बुकिंग भेल। आस्था मोटर्स क एसएस कादरी, गिन्नी मोटर्स क एमएन मुर्तजा क मुताबिक इंडिगो पर ग्राहक खास मेहरबान रहलाह। टैरेटेरी मैनेजर प्रशांत क मुताबिक फिएट क लेल कुल 15 बुकिंग भेल। हुंइर्ड कंपनी क दूटा शोरूम क जरिए कुल 250 कार क बुकिंग भेल। क्रिश हुंडई क अमित गुप्ता कहला जे छठ तक शेष ग्राहक कए डिलीवरी द देल जाएत। आशियाना हुंडई क अशोक पटनायक कहला जे हमर शोरूम क जरिए 50टा कार क बुकिंग छल, जाहि मे आई-10 क सर्वाधिक मांग रहल।
मुख्य पृष्ठ समाद विशेष पटना मे बुकिंग भेलाक बावजूद नहि भ सकल कार क डिलीवरी


text:
मुकेश अंबानी जियो क' हाथोंहाथ लेबाक लेल जनता क' धन्यवाद देलन्हि। मुकेश अंबानी कहला कि पाहिले तीन महीना म' जियो केर वृद्धि व्हॉट्सऐप, फेसबुक आर स्काइप सँ बेसी रहल। एहि तरहे सँ जियो दुनिया केर सभ सँ तेज़ी स' बढ़ाई बला टेक कंपनी अछि।
मुकेश अंबानी आगा कहला कि जियो क' जनता केर भरपूर प्यार भेटल। लेकिन आन ऑपरेटर सभ जियो केर संग नहि देलन्हि। जियो केँ नेटवर्क क' मार्च, 2017 तक दुइगूना करबाक लक्ष्य अछि। जियो सभ क' ‘हैप्पी न्यू इयर’ केर तोहफा देत। ‘हैप्पी न्यू ईयर’ प्लान केँ तहत 31 मार्च, 2017 तक मुफ्त अनलिमिटेड डाटा, कॉल, वीडियो आर वाईफाई रहत।
मुकेश अंबानी केर अनुसार जियो डाटा-स्ट्रॉन्ग नेटवर्क अछि आर भारत केँ हर जियो ग्राहक एक औसत ब्रॉडबैंड उपभोक्ता केर तुलना म' 25 गुना बेसी डाटा केर उपयोग क' रहल छैथ।
ऐहिक अलावा मुकेश अम्बानी एक आर जानकारी देलन्हि ओ ई जे रिलायंस जियो मोबाइल नंबर पोर्टिब्लिटी सेवा केर शुरुआत क' देना अछि आब अपने जिओ केँ फ्री सर्विस केर इस्तेमाल अप्पन दोसर सर्विस प्रोवाइडर बला नम्बर क' पोर्ट करवा क' सेहो क' सकैत छी। इ सर्विस जल्दे देश केँ 100 बड़का शहर म' भेटा लागत।
अपने क' बता दी कि जियो के तीन महीने सँ काम समय म' पांच करोड़ उपभोक्ता अछि।


text:
एक माह क उपरांत समाद एक बेर फेर अहां सबहक बीच अछि। आखिर इ अल्प विरोम किया। एकर पाछु एहि अखबारक मूल चरित्र अछि। आइ समाद परिवार मे पुरूषक संख्या काफी अछि, मुदा मूल रूप स इ गृहणीक अखबार रहल अछि। एहन मे बच्चाक छुट्टी आ करतेबता समाद लेल एकटा छुट्ट्टïीक आधार बनैत रहल अछि। एहन छुट्टïी क विचार सेहो एकटा विद्यालय स आयल। दरभंगाक पब्लिक स्कूल, एहि विद्यालय मे कई साल तक छुट्टीक आधार मिथिला विश्वविद्यालयक छुट्टी पर आधारित रहल। एकर पाछु कारण छल जे माइ-बापक छुट्टïी संग बच्चाक छुट्टी भेला स आसानी होइत अछि आ ओहि स्कूल मे अधिकतर बच्चा कॉलेज आ विश्वविद्यालयक शिक्षक आ शिक्षकेतर कर्मचारिक पढ़ैत छल। पिछला तीन साल स एहि आधार पर समाद एहन अल्प विराम लैत अछि। सब सालक भांति एहि बेर सेहो एहि अल्प विराम क बाद समाद नव जोश आ नव विचारक संग अहां क पहुंचल अछि। बिहारक विकास एक एक मात्र उद्देश्य रहल अछि। एहि मे अहां पूर्ण सहयोग भेटल। बिहार आगू बढ़ल, हमहूं आगू बढ़लहुं।
मुख्य पृष्ठ संपादकीय ई अल्प विराम किया


text:
Home » Archives by category » News » Economy (Page 5)
मैथिली गीतक नवका एलबम होयत रिलीज: डिग्री भऽ गेल झुनझुन्ना!!
रोशन मिश्र, मैथिली जिन्दाबाद!! अगिला महीना 10 जून सँ बाजार मे उपलब्ध रहत मैथिली गीतक ई नवका एलबम – डिग्री भऽ गेल झुनझुन्ना! प्रसिद्ध गीतकार सियाराम झा सरस संग युवा गीतका अक्षय आनन्द तथा रौशन मिश्र सहितकेर गीत, गुरुदेव भारतीक संगीत आ मुंबई केर सरगम म्युजिक मे रिकार्डेड गायक महंत झा, सर्वेश झा संग गायिका […]
प्रतियोगिता परीक्षाक तैयारी लेल मैथिलक संस्थान – चाणक्य कैरियर एकेडमी, जमशेदपुर
चाणक्य कैरियर एकेडमी – जमशेदपुर शहर मे खास चर्चा जमशेदपुर शहर मे प्रतियोगी परीक्षाक तैयारी करेबा मे चाणक्य कैरियर एकेडमीक नाम खास चर्चा मे अछि। सर्वाधिक सफल प्रतियोगी देबाक रेकर्ड बनबैत एहि संस्थानक निदेशकद्वय सुजित कुमार झा व अमर सिंह काफी लोकप्रियता हासिल कय रहला अछि। मैथिली जिन्दाबाद केँ ई जानकारी दैत अन्तर्राष्ट्रीय मैथिली परिषदक […]
मैथिली खादी कमीजक लोकप्रियता
मिथिलाक्षर केर संरक्षणक अनेकानेक उपक्रम करैत – मैथिली कारपोरेशनक संचालक श्री कौशल कुमार हाल ‘मैथिली’ ब्रान्ड सँ मिथिला-खादीक बनल कमीज केर प्रचलन बढेबाक हेतु अभियानरूप मे काज कय रहला अछि। अन्तर्राष्ट्रीय मैथिली कवि सम्मेलन-२०१५ मे कनेक देरी सँ पहुँचलाक कारण सामूहिक सत्र सँ एहि विषय पर कोनो चर्चा नहि कैल जा सकल, मात्र हिनका द्वारा […]
दहेज मुक्त मिथिलाक बढैत डेग
वैद्य ओ पी महतो, दरभंगा। मैथिली जिन्दाबाद, २२ मार्च, २०१५। बिठौली गामक बाबा महेश्वरनाथ मंदिर पर दहेज मुक्त मिथिला द्वारा आयोजित जन सम्पर्क कार्यक्रमक एक टा बैसार कयल गेल जाहि में सर्व श्री श्याम झा,संजय कुमार मंडल,रमेश मिश्र,वंशी बट मिश्र,रामदयाल राय,दिनेश राय,रामाकान्त राय,दिगम्बर मिश्र,हरे गोविन्द राय,पुरुषोत्तम राय,दिवाकर राय,वैद्य ओ पी महतो,संजय मिश्रा,रामशंकर झा,रामदयाल राय आ […]


text:
जिला मुख्यालयक बाहर एकटा घनगर गाछक छाहरिमे दूटा अधवयसु बक-झक (गपक माध्यमसँ झगड़ा) कऽ रहल छल. एकटा दलाल छल आ दोसर आम आदमी. आम आदमी चमकैत बाजल," हमरा अहाँ मुर्खाधिराज बूझि लेलहुं की ? अपन ठेकान नै आ हमरा कानून पढ़बऽ आबि गेल.
एते सूनि दलालो जोशमे आबि गेल आ काँख तऽर दाबल कागतक बण्डल पटकि आँखि तरेरैत बाजल," तँ की हम भिखमंगा बुझाइत छी ? अपन स्वार्थसँ अहाँ आयल छी. ई हमर कर्मस्थल अछि तें नै तँ सब गरमी झाड़ि दितहुं.
आम आदमीकें गोस्सा चढ़ले रहै आब और बढ़ि गेलै. थरथराइत देह आ तोतराइत आवाजमे फुँफकारलक,"सा. . ." गारिसँ शुशेभित करैत," कतबो सूट-बूट लगा ले रहबें तऽ दलाले. जनता आ पदाधिकारी दुनूकें ठकै बला दलाल. तोरा तँ जेलमे जएबाक चाही.
दलाल कने कननमुँह केने बाजल,"हँ, हम दलाल छी मुदा भीतर बैसल पदाधिकारीसँ नीक छी ओ तँ बिनु मेहनत केने टाका लऽ कऽ कुर्सी आ इज्जत बेच दै छै मुदा हम मेहनत केलाक बाद टाका लै छी आ किछु नै बेचै छी. लोककें चोर-डकैत-घुसखोर नीक लागै छै मुदा कर्मठ-इमानदार नै."
आम आदमी चुप भऽ गेल आ एकटा पनसैया आ कागत दलालक हाथमे दऽ देलक.
— अमित मिश्र


text:
घसाइत आ खिआइत चोख फार भेल छी
गला-गला गात गजलकार भेल छी
शब्दकेर महफामे भावक वर-कनियाँ लऽ
सदिखन हम दुलकैत कहार भेल छी
धधराक धाह मारऽ पोखरि खुनाएल अछि
स्वयं भलहि प्यासल महाड़ भेल छी
हमरे फुनगी लटकल धानक जयगान-
मुदा, हमधरि तिरस्कृत पुआर भेल छी
भावक व्यापार मीत पुछू ने भेटल की
मलहम दऽ दर्दक अमार भेल छी
दुखियाक गीत जेँ गबैत अछि गजल हमर
लतखुर्दनि होइत तेँ पथार भेल छी
रूप-रङ्ग हम्मर आकार किए निरखै छी?
निज आखरमे हम तँ साकार भेल छी
अबियौ सहभोज करी बन्हन सभ तोड़िकऽ
प्रेमक हम परसल सचार भेल छी
12-17-2009
(स्रोत : नेपाली गजल गुगल ग्रुप )